Foto’s: Sleepwa vol eetgoed toe gesteelde bakkieFoto: SAPD Vier verdagtes is in hegtenis geneem nadat polisiebeamptes en beamptes van die departement van paaie en vervoer Woensdag in die vroeë oggendure ŉ bakkie met ŉ sleepwa op die N1, suid van Polokwane in Limpopo, voorgekeer het. Brig. Motlafela Mojapelo, woordvoerder van die polisie, het gesê die voertuig is omstreeks 03:30 voorgekeer en deursoek nadat die polisie inligting ontvang het dat ŉ gesteelde voertuig op die N1 vervoer sou word. Die bakkie het ŉ waentjie gesleep wat hoog gepak was met peuselhappies wat met seile bedek was. By nadere ondersoek het beamptes gevind dat die “vrag eetgoed” eintlik ŉ grys bakkie was wat op die sleepwa gelaai was en met die pakke eetgoed bedek was. Die bakkie is vroeër in Gauteng gesteel. Die vier verdagtes, tussen 30 en 40 jaar oud, is op die plek in hegtenis geneem. Hulle sal binnekort in die Polokwane-landdroshof verskyn op aanklag van besit van ŉ gesteelde voertuig. Die polisie se ondersoek duur voort.